Semenya voorlopig terug op baan – sónder medikasieCaster Semenya. Foto: Reg Caldecott. Switserland se federale hooggeregshof het Maandag in die guns van Suid-Afrika se steratleet Caster Semenya beslis en sy mag minstens voorlopig weer aan wedlope oor enige afstand deelneem. Sy hoef ook nie medikasie te gebruik om haar testosteroonvlakke te verlaag om dit te kan doen nie. Die hof het die Internasionale Atletiekfederasie (IAAF) beveel om die bepalings, wat atlete soos Semenya verhoed om aan wedlope tussen 400 m en ŉ myl deel te neem, dadelik op te skort. “Ek is dankbaar teenoor die Switserse regters vir dié besluit. Ek hoop ná my appèl kan ek weer onbelemmerd hardloop,” het Semenya gesê. “Die Switserse hooggeregshof het welkome tydelike verligting vir Caster Semenya gebring. Dit is ŉ belangrike saak wat fundamentele gevolge vir die menseregte van vroueatlete gaan inhou,” het dr. Dorothee Schramm, Semenya se Switserse regsverteenwoordiger, gesê. Die hooggeregshof gaan nog ŉ beslissing maak oor die moontlike permanente opskort van die IAAF se regulasies, nadat die federasie voorleggings daaroor gedoen het. Ingevolge die IAAF se bepalings moet Semenya, ŉ dubbele Olimpiese medaljewenner, medikasie gebruik om haar testosteroonvlakke te verlaag as sy wil deelneem aan wedlope tussen 400 m en ŉ myl. Semenya is met hiperandrogenisme gediagnoseer, wat onder meer beteken sy het natuurlike hoë testosteroonvlakke. Die IAAF beskou dit as ŉ onregverdige voordeel bó ander vroueatlete. Die hooggeregshof het die IAAF tot 25 Junie gegee om te reageer. Tot dán mag Semenya deelneem sonder om aan die bepalings te voldoen.